Sofie Bredgaard
Sofie Bredgaard er en dansk fodboldspiller, der spiller for den svenske klub FC Rosengård og for det danske landshold. Sofie Bredgaard er midtbanespiller og har spillet 8 landskampe og scoret et enkelt mål for Danmark (pr. 21. februar 2023).
Sofie Bredgaard spillede ungdomsfodbold i bl.a. Hillerød og Ballerup-Skovlunde, inden hun rykkede til B.93, hvor hun som 17-årig fik debut på klubbens førstehold i 2018. I juli 2020 blev hun solgt til den svenske klub Linköpings FC, hvor hun spillede to år. Herefter skiftede hun til FC Rosengård, som hun i 2022 vandt både det nationale mesterskab og pokalturneringen med.
Sofie Bredgaard har spillet 34 landskampe og scoret 7 mål på diverse ungdomslandshold og fik den 12. april 2022 debut på A-landsholdet i en VM-kvalifikationskamp mod Aserbajdsjan. Ved EM-slutrunden i 2022 (udsat fra 2021 pga. coronapandemien) spillede hun en enkelt kamp. Sofie Bredgaard var oprindelig ikke en del af truppen til VM i 2023, men da Sofie Junge blev skadet blot en uge før Danmarks første VM-kamp og erstattet af Sara Thrige, blev hun indkaldt som reserve og træningsspiller.
Sofie Bredgaard blev kåret til årets kvindelige talent i 2022.